روسیا ایله اوکراینا آراسیندا دسامبرین 31-ده رئال‌لاشان اسیر موبادیله‌سینده اوکراینانین ماریوپول شهرینده‌کی آزوفستال  فابریکاسیندان روسیا عسگرلری طرفی‌دن گؤتورولن پیت بول ایتی ده اوکراینا طرفینه قایتاریلیب.
اوکراینا دوولت باشقانلیغی اوفیسی‌نین رهبری آندری یرماک اؤزونون "تلگرام" حسابیندا دسامبرین 31-ده روسیا طرفی ایله اسیر موبادیله‌سی چرچیوه‌سینده "مشهور" پیت بول ایتی‌نین اوکراینایا قایتاریلدیغینی بیلدیریب.
ایتین فوتوسونو پای‌لاشان یرماک "آزوفستالین مشهور ایتینی ده گئری گتیریریک" دئییب.
قئید ائدک کی، محاربه‌نین ایلکین مرحله‌سینده روسیا عسگرلری طرفیندن آزوفستال-دان گؤتورولن ایت روسیا چچنیستان جمهوریتی‌نین پرزیدنتی رمضان کادیرووا تحویل وئریلیب.
اسیر موبادیله‌سی چرچیوه‌سینده 140 اوکراینا و 82 روسیا عسگری آزاد ائدیلیب.
دیگر طرف‌دن، اوکراینانین موقتی ایشغال اولونموش اراضی‌لری‌نین تکرار بوتونلشدیریلمه‌سی ناظیرلیگی روسیا ایله اسیر موبادیله‌سی سایه‌سینده 2022-جی ایلده 1596 اوکراینا‌لی‌نین آزاد ائدیلدیگینی آچیقلاییب.
ناظیرلیک‌دن وئریلن یازیلی آچیقلامادا "2022-جی ایلده 1596 نفر دوشمن اسیرلیگیندن گئری قایتاریلیب. 1464 عسگر و 132 مولکی وطنداش روسیا اسارتیندن آزاد ائدیلیب" دئییلیب.
آچیقلامادا اسیرلیک‌دن آزاد ائدیلمیش شخص‌لره دؤولت طرفیندن سوسیال و ساغلام‌لیق دستکی‌نین گؤستریلدیگی بیلدیریلیب.
